Dohoda medzi EÚ a Novým Zélandom podľa článku XXIV.6 GATT v nadväznosti na pristúpenie Chorvátska k EÚ bola podpísaná 13. marca 2018 a v súčasnosti sa čaká na jej odsúhlasenie Európskym parlamentom, aby ju Rada mohla uzavrieť. Touto dohodou by sa zvýšila colná kvóta pre „mäso z oviec alebo kôz, čerstvé, chladené alebo mrazené“ pridelená Novému Zélandu (poradové číslo 092013) o 135 ton, v dôsledku čoho by množstvo predstavovalo 228 389 ton a zodpovedajúce budúce množstvo pre EÚ-27 by bolo 114 184 ton.

Komisia použila pri návrhu proporčného rozdelenia príslušných colných kvót jasnú a objektívnu metodiku, na ktorej sa spoločne dohodla so Spojeným kráľovstvom. V prvom kroku sa v prípade každej individuálnej colnej kvóty stanovil podiel využitia pre Spojené kráľovstvo. Podiel využitia (%) predstavuje podiel Spojeného kráľovstva na celkovom dovoze do EÚ v rámci colných kvót za posledné reprezentatívne obdobie troch rokov (2013 – 2015). V druhom kroku sa tento podiel využitia následne uplatnil na celý objem colných kvót uvedených v listine, aby sa získal podiel Spojeného kráľovstva pre danú colnú kvótu. Podiel EÚ predstavuje zvyšok dotknutej colnej kvóty. To znamená, že celkový objem danej colnej kvóty sa nemení (t. j. objem pre EÚ-27 = súčasný objem pre EÚ-28 – objem pre Spojené kráľovstvo). Podkladové údaje sa v prípade colných kvót spravovaných GR TAXUD získali z databázy QUOTA2 a v prípade colných kvót spravovaných GR AGRI z databázy informačného systému pre poľnohospodárske trhy (AMIS).

S cieľom zabezpečiť kompatibilitu tohto procesu s povinnosťami EÚ podľa Dohody o WTO, a najmä článku XXVIII dohody GATT 1994, toto proporčné rozdelenie by sa malo zakladať na súčasných obchodných tokoch v rámci každej colnej kvóty za posledné reprezentatívne obdobie. Mal by sa dodržiavať konzistentný prístup ku všetkým colným kvótam, a to najmä pokiaľ ide o údaje a metodiku. Dôležité je, aby sa v súlade s článkom XXVIII ods. 2 dohody GATT 1994 zachovali súčasné celkové úrovne prístupu ostatných členov WTO na trh EÚ a Spojeného kráľovstva.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

(1)Vláda Spojeného kráľovstva oznámila 29. marca 2017 Európskej rade v súlade s článkom 50 Zmluvy o Európskej únii, že Spojené kráľovstvo má v úmysle vystúpiť z Únie. Po tomto oznámení sa medzi Spojeným kráľovstvom a Úniou začali rokovania, ktoré stále prebiehajú a ktorých cieľom je dospieť k dohode o vystúpení Spojeného kráľovstva.

(2)Vystúpenie Spojeného kráľovstva z Únie bude mať vplyv na vzťahy Spojeného kráľovstva a Únie s tretími stranami, najmä v kontexte Svetovej obchodnej organizácie (WTO), pričom EÚ, ako aj Spojené kráľovstvo sú pôvodnými členmi tejto organizácie.

(3)Listom z 11. októbra 2017 Únia a Spojené kráľovstvo informovali ostatných členov WTO, že ich zámerom je dosiahnuť, aby Spojené kráľovstvo po svojom vystúpení z Únie v čo najväčšej možnej miere zreplikovalo vo svojej novej samostatnej listine koncesií a záväzkov v oblasti obchodu s tovarom svoje súčasné záväzky, ktoré má ako členský štát Únie. Keďže však replikácia nie je vhodnou metódou, pokiaľ ide o kvantitatívne záväzky, Únia a Spojené kráľovstvo informovali ostatných členov WTO o svojom zámere zabezpečiť, aby sa zachovali súčasné úrovne prístupu na trh ostatných členov WTO tak, že si medzi sebou proporčne rozdelia colné kvóty Únie.

(4)V súlade s pravidlami WTO bude nutné na účely takéhoto proporčného rozdelenia colných kvót, ktoré sú uvedené v Listine koncesií a záväzkov Únie, postupovať podľa článku XXVIII Všeobecnej dohody o clách a obchode z roku 1994 (ďalej len „dohoda GATT 1994“). Únia preto po ukončení predbežných kontaktov uskutoční rokovania s členmi WTO, ktorí majú hlavný alebo významný dodávateľský záujem alebo pôvodné rokovacie právo v súvislosti s každou s týchto colných kvót.

(5)Avšak vzhľadom na časové obmedzenia tohto procesu z dôvodu rokovaní o vystúpení Spojeného kráľovstva z Únie je možné, že nebude možné uzatvoriť dohody so všetkými dotknutými členmi WTO v súvislosti so všetkými colnými kvótami ku dňu, ktorým sa Listina koncesií a záväzkov WTO pre Úniu týkajúca sa obchodu s tovarom prestane uplatňovať na Spojené kráľovstvo. S cieľom zabezpečiť právnu istotu a nepretržitý plynulý dovoz do Únie a Spojeného kráľovstva v rámci colných kvót je nutné, aby Únia mohla jednostranne proporčne rozdeliť colné kvóty. Použitá metodika by mala byť v súlade s požiadavkami článku XXVIII dohody GATT 1994.

(6)Mala by sa preto použiť táto metodika: v prvom kroku by sa mal v prípade každej individuálnej colnej kvóty stanoviť podiel využitia pre Spojené kráľovstvo. Podiel využitia (vyjadrený v percentách) predstavuje podiel Spojeného kráľovstva na celkovom dovoze do Únie v rámci colných kvót za posledné reprezentatívne obdobie troch rokov. Tento podiel využitia by sa mal následne uplatniť na celý objem colných kvót uvedených v listine, aby sa získal podiel Spojeného kráľovstva v prípade danej colnej kvóty. Podiel Únie by potom predstavoval zvyšok dotknutej colnej kvóty. To znamená, že celkový objem danej colnej kvóty sa nemení (t. j. objem pre EÚ-27 = súčasný objem pre EÚ-28 – objem pre Spojené kráľovstvo). Podkladové údaje by sa mali získať z príslušných databáz Komisie.

(7)V prípadoch, v ktorých sa počas referenčného obdobia nezaznamená žiadna obchodná transakcia v súvislosti s konkrétnou colnou kvótou, mali by sa na stanovenie podielu využitia pre Spojené kráľovstvo použiť dva alternatívne prístupy. Ak existuje iná colná kvóta s identickou definíciou výrobku, mal by sa na colnú kvótu, v súvislosti s ktorou sa počas referenčného obdobia nezaznamenala žiadna obchodná transakcia, uplatniť podiel využitia uvedenej identickej colnej kvóty. Ak neexistuje colná kvóta s identickou definíciou výrobku, vzorec na výpočet podielu využitia by sa mal uplatniť na dovoz do EÚ v zodpovedajúcich colných položkách mimo colnej kvóty.

(8)Pokiaľ ide o dotknuté poľnohospodárske colné kvóty, články 184 – 188 nariadenia (EÚ) č. 1308/2013 poskytujú potrebný právny základ pre správu týchto colných kvót po ich proporčnom rozdelení podľa tohto nariadenia. Pokiaľ ide o colné kvóty vzťahujúce sa na produkty rybolovu, priemyselné a určité spracované poľnohospodárske výrobky, správa sa vykonáva v súlade s nariadením (ES) č. 32/2000. Príslušné množstvá colných kvót sú uvedené v prílohe I k uvedenému nariadeniu a mali by sa preto nahradiť množstvami uvedenými v časti B prílohy k tomuto nariadeniu.

(9)Vzhľadom na to, že rokovania s dotknutými členmi WTO budú prebiehať súčasne s riadnym legislatívnym postupom na prijatie tohto nariadenia, na Komisiu by sa mala delegovať právomoc prijímať akty v súlade s článkom 290 Zmluvy o fungovaní Európskej únie, aby Komisia mohla meniť prílohu k tomuto nariadeniu a prílohu I k nariadeniu (ES) č. 32/2000, pokiaľ ide o množstvá proporčne rozdelených colných kvót uvedených v daných prílohách, a to s cieľom zohľadniť akékoľvek uzatvorené dohody alebo relevantné informácie, ktoré môže Komisia získať v rámci týchto rokovaní a ktoré by naznačovali, že určité faktory, ktoré neboli predtým známe, si vyžadujú úpravu proporčného rozdelenia colných kvót medzi Úniou a Spojeným kráľovstvom. Taká istá možnosť by sa mala zabezpečiť, ak sa takéto informácie získajú mimo takýchto rokovaní.

(10)Toto nariadenie by sa malo uplatňovať od momentu, ktorým sa listina WTO pre Úniu prestane uplatňovať na Spojené kráľovstvo, keďže od toho momentu Únia, ako aj Spojené kráľovstvo musia poznať svoje záväzky v rámci WTO. V súčasnom štádiu rokovaní o vystúpení medzi Úniou a Spojeným kráľovstvom nie je možné stanoviť presný dátum, kedy k tomu dôjde. Malo by sa preto stanoviť, že toto nariadenie sa začne uplatňovať buď od dátumu uvedeného v dohode o vystúpení medzi Úniou a Spojeným kráľovstvom podľa článku 50 Zmluvy o Európskej únii alebo od 30. marca 2019, čo zodpovedá dvom rokom odo dňa, keď Spojené kráľovstvo oznámilo svoj úmysel vystúpiť z Únie v súlade s článkom 50 Zmluvy o Európskej únii,

PRIJALI TOTO NARIADENIE:

Článok 1

Colné kvóty uvedené v Listine koncesií a záväzkov Únie, ktorá je pripojená k Všeobecnej dohode o clách a obchode z roku 1994, sa proporčne rozdeľujú medzi Úniu a Spojené kráľovstvo Veľkej Británie a Severného Írska (ďalej len „Spojené kráľovstvo“) takto:

a)pokiaľ ide o colné kvóty na poľnohospodárske výrobky, podiel Únie je stanovený v časti A prílohy k tomuto nariadeniu;

b)pokiaľ ide o colné kvóty na iné ako poľnohospodárske výrobky, podiel Únie je stanovený v časti B prílohy k tomuto nariadeniu.

Článok 2

Príloha I k nariadeniu Rady (ES) č. 32/2000 sa nahrádza znením časti B prílohy k tomuto nariadeniu.

Článok 3

Komisia je splnomocnená prijímať delegované akty v súlade s článkom 4 na účely zmeny prílohy k tomuto nariadeniu a prílohy I k nariadeniu (ES) č. 32/2000 s cieľom zohľadniť:

a)každú medzinárodnú dohodu, ktorú Únia uzatvorila podľa článku XXVIII Všeobecnej dohody o clách a obchode z roku 1994 v súvislosti s colnými kvótami uvedenými v daných prílohách, a